Diari Oficial de la Generalitat Valenciana


Sumari del DOGV 5145, del 29-11-2005 (2005/13068)

DECRET 182/2005, de 25 de novembre, del Consell de la Generalitat, pel qual es regula la constitució, composició i funcions de la Comissió Mixta Autonòmica prevista en l'article 13.5 de la Llei 10/2002, 12 de desembre, de la Generalitat, de Protecció de la Colombicultura i del Colom Esportiu.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/11/25/182/dof/vci/html**

### Dades del document

Número de DOGV
:   5145

Data del DOGV
:   29-11-2005

Secció del DOGV
:   I. DISPOSICIONS GENERALS

Número del document
:   2005/13660


Data del document
:   25-11-2005

Organisme emissor
:   Conselleria de Cultura, Educació i Esport

Tipus de document
:   Decret

Anàlisi jurídica

 Descriptors 

:   * animal de tir
    * legislació
    * esport
    * protecció dels animals

DECRET 182/2005, de 25 de novembre, del Consell de la Generalitat, pel qual es regula la constitució, composició i funcions de la Comissió Mixta Autonòmica prevista en l'article 13.5 de la Llei 10/2002, 12 de desembre, de la Generalitat, de Protecció de la Colombicultura i del Colom Esportiu. [2005/F13188]
  
En data 12 de desembre de 2002 el president de la Generalitat va promulgar la Llei 10/2002, de 12 de desembre, de la Generalitat, de Protecció de la Colombicultura i del Colom Esportiu.
  
En l'apartat 5 de l'article 13 de l'expressada llei s'establix que en l'àmbit de la Comunitat Valenciana es constituirà una Comissió Mixta Autonòmica integrada per representants de la Federació de Colombicultura de la Comunitat Valenciana i de la Federació de Columbofília de la Comunitat Valenciana. En la lletra C) del mateix apartat 5 s'establix que la seua convocatòria, organització i funcionament es regularà per mitjà de les disposicions que el Consell de la Generalitat dictarà per al desplegament de l'expressada llei.
  
En virtut d'això, fent ús de la competència exclusiva de la Generalitat en matèria d'esport i oci, recollida en l'article 31.28 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i de la facultat concedida al Consell de la Generalitat per a dictar les normes reglamentàries necessàries per al desplegament i plena eficàcia de la Llei 10/2002, de 12 de desembre, de la Generalitat, segons es recull en la seua disposició final primera; una vegada donada audiència a les federacions esportives de Colombicultura i de Columbofília de la Comunitat Valenciana com a entitats la finalitat de les quals guarden directa i estreta relació amb l'objecte del decret, a proposta del conseller de Cultura, Educació i Esport, conforme amb el Consell Jurídic Consultiu de la Comunitat Valenciana i amb la deliberació prèvia del Consell de la Generalitat, en la reunió del dia 25 de novembre de 2005,
  
DECRETE
  
Article 1. Composició, requisits i nomenament
  
1. La Comissió Mixta autonòmica a la qual es referix l'article 13.5 de la Llei 10/2002, de 12 de desembre, de la Generalitat, de Protecció de la Colombicultura i del Colom Esportiu, estarà integrada pels membres següents, tots ells amb veu i vot:
  
- Un president o presidenta nomenat pel departament de la Generalitat que tinga atribuïdes les competències en matèria esportiva.
  
- Quatre vocals nomenats per les federacions de Colombicultura i Columbofília de la Comunitat Valenciana, en proporció al nombre de llicències de cada una, amb un mínim d'un vocal per federació.
  
2. Els membres integrants de la Comissió Mixta Autonòmica hauran de reunir els requisits següents:
  
1) Estar en ple ús dels seus drets civils.
  
2) Pertànyer a les federacions de Colombicultura o de Columbofília de la Comunitat Valenciana, a excepció del president o presidenta.
  
3) No haver sigut inhabilitat per a l'exercici de càrrec públic per sentència judicial ferma o per a càrrec esportiu per un òrgan disciplinari esportiu, també amb caràcter ferm.
  
3. La comissió estarà assistida per un secretari o secretària, amb veu però sense vot, designat pel departament de la Generalitat que tinga atribuïdes les competències en matèria esportiva, d'entre el personal funcionari adscrit a aquell.
  
4. El departament de la Generalitat que tinga atribuïdes les competències en matèria esportiva comunicarà a les federacions de Colombicultura i de Columbofília de la Comunitat Valenciana el nombre de vocals que li corresponen en funció del seu respectiu nombre de llicències.
  
5. Els presidents de les federacions de Colombicultura i Columbofília de la Comunitat Valenciana elevaran a la Secretaria Autonòmica d'Esport el nom dels representants designats, més un nombre igual de suplents per als supòsits de vacant, absència o malaltia.
  
6. El departament de la Generalitat que tinga atribuïdes les competències en matèria esportiva nomenarà mitjançant una resolució els membres de la Comissió Mixta Autonòmica i els seus suplents.
  
7. Als membres integrants de la Comissió Mixta Autonòmica se'ls aplicaran les causes d'abstenció i recusació previstes en la legislació administrativa vigent.
  
8. El càrrec de membre de la Comissió Mixta Autonòmica té caràcter gratuït, sense perjuí que es puguen percebre les indemnitzacions o dietes per assistència a sessions previstes en les normes vigents.
  
Article 2. Duració del mandat
  
1. El mandat dels membres de la Comissió Mixta Autonòmica serà de quatre anys a comptar de la data de la resolució del seu nomenament, transcorreguts els quals es procedirà a una nova designació atenent al que disposa l'article 1.
  
2. En cas de dimissió o cessament definitiu del president o presidenta per qualsevol causa, el departament de la Generalitat que tinga atribuïdes les competències en matèria esportiva designarà una nova persona per a eixe càrrec, pel temps que reste del mandat.
  
3. En cas de dimissió o cessament definitiu, per qualsevol causa, d'algun dels vocals, seran substituïts pels seus suplents, pel temps que reste del mandat.
  
Article 3. Pèrdua de la condició de membre de la Comissió Mixta Autonòmica
  
Els membres de la Comissió Mixta Autonòmica perdran la seua condició per les causes següents:
  
a) Dimissió.
  
b) Expiració del mandat.
  
c) Incapacitat declarada per resolució judicial ferma.
  
d) Resolució ferma dictada per òrgan esportiu que l'inhabilite.
  
e) Revocació del seu càrrec pel departament de la Generalitat que tinga atribuïdes les competències en matèria esportiva, en el cas del president o presidenta.
  
f) Revocació del seu càrrec a instància de la federació que ho va proposar.
  
Article 4. Drets dels membres de la Comissió Mixta Autonòmica
  
Els membres de la Comissió Mixta Autonòmica tindran els drets següents:
  
a) Rebre la convocatòria de les sessions amb una antelació mínima de 48 hores, la qual contindrà l'orde del dia de la reunió. La informació sobre els temes que figuren en l'orde del dia estarà a disposició dels membres en el mateix termini.
  
b) Participar en els debats de les sessions.
  
c) Exercir el seu dret al vot i formular el seu vot particular, així com expressar el sentit del seu vot i els motius que el justifiquen i abstindre's en les votacions.
  
d) Formular precs i preguntes.
  
e) Obtindre la informació necessària per a complir les funcions assignades.
  
f) Quantes altres funcions siguen inherents a la seua condició.
  
Article 5. Deures
  
Els membres de la Comissió Mixta Autonòmica tindran els deures següents:
  
a) Assistir a totes les reunions que siguen degudament convocats. En els casos d'absència o de malaltia, per més de sis mesos, els membres titulars seran substituïts pels seus suplents.
  
b) Respectar les normes de funcionament establides en este reglament i d'altres que puguen acordar-se.
  
c) Vetlar pel bon funcionament de la Comissió Mixta Autonòmica i el compliment de les seues finalitats.
  
Article 6. Funcions del president o presidenta
  
1. Són funcions del president o presidenta:
  
a) Exercir la representació de la Comissió Mixta Autonòmica.
  
b) Complir i fer complir els seus acords.
  
c) Convocar i presidir les reunions.
  
d) Fixar l'orde del dia de les reunions.
  
e) Dirimir amb el seu vot els empats, als efectes d'adoptar acords.
  
f) Vetlar pel compliment dels acords de la comissió.
  
g) Visar els certificats que s'expedisquen.
  
h) Qualssevol altres inherents a la seua condició de president o presidenta.
  
2. En els casos de vacant, absència o malaltia, i en general, quan concórrega alguna causa justificada, serà substituït pel vocal present de major edat.
  
Article 7. Funcions del secretari o secretària
  
1. Són funcions del secretari o secretària:
  
a) Efectuar la convocatòria de les sessions de la Comissió Mixta autonòmica per orde del president o presidenta, així com les citacions als seus membres.
  
b) Alçar acta de les sessions.
  
c) Expedir els certificats dels acords presos.
  
d) Qualssevol altres que siguen assignades pel president o presidenta i inherents a la condició de secretari o secretària.
  
2. En els casos d'absència, vacant o malaltia, i en general, quan concórrega alguna causa justificada, el substituirà el vocal de menor edat d'entre els presents.
  
Article 8. Convocatòria i sessions
  
1. La convocatòria de les sessions de la Comissió Mixta Autonòmica haurà de ser notificada almenys amb 48 hores d'antelació, per mitjà de carta, fax o telegrama.
  
2. La Comissió Mixta Autonòmica es reunirà amb caràcter ordinari, com a mínim, dos vegades a l'any, i amb caràcter extraordinari tantes vegades com es considere necessari i sempre que la convoque el president o presidenta.
  
3. Perquè la Comissió Mixta Autonòmica quede vàlidament constituïda serà necessària la presència, com a mínim, de dos vocals a més del president o presidenta i del secretari o secretària, o dels qui els substituïsquen.
  
4. Els acords s'adoptaran per majoria de vots presents, i s'entén per esta la mitat més un dels membres presents.
  
5. No podrà ser objecte de deliberació o acord cap assumpte que no figure inclòs en l'orde del dia, llevat que estiguen presents tots els membres de la Comissió Mixta Autonòmica i siga declarada la urgència de l'assumpte pel vot favorable de la majoria.
  
Article 9. Actes
  
1. De cada sessió que celebre la Comissió Mixta Autonòmica alçarà acta el secretari o secretària, que especificarà els assistents, orde del dia, circumstància de lloc i temps, punts principals de les deliberacions, així com el contingut dels acords adoptats i, a sol·licitud dels respectius membres, el vot contrari a l'acord adoptat, la seua abstenció i els motius que la justifiquen o el sentit del seu vot favorable.
  
2. L'acta serà aprovada en la mateixa sessió o en la següent, i, no obstant això, es podrà emetre el secretari o secretària certificat sobre els acords que s'hagen adoptat, sense perjuí de la seua ulterior aprovació.
  
Article 10. Competències
  
La Comissió Mixta Autonòmica tindrà les competències següents:
  
1. Regular els torns de vol en aquelles qüestions en què sobrepassant l'àmbit municipal se susciten o puguen suscitar-se entre entitats i/o esportistes; establint, amb la sol·licitud prèvia de caràcter preceptiu, el lloc i el moment de la solta de coloms missatgers que es produirà al territori de la Comunitat Valenciana, siga quina siga la nacionalitat dels organitzadors o participants.
  
2. Conéixer els conflictes suscitats com a conseqüència de l'incompliment del contingut de la Llei 10/2002, de 12 de desembre, de la Generalitat, de Protecció de la Colombicultura i del Colom Esportiu.
  
3. Vetlar per l'observança de les sancions que, en aplicació de la Llei 10/2002, de 12 de desembre, de la Generalitat, puguen imposar-se, i es podrà sol·licitar per a això tots els aclariments que estimen pertinents.
  
4. Conéixer el procediment de constitució de les comissions mixtes municipals i portar un cens d'estes.
  
5. Vetlar per l'adequat compliment de les normes de relació en la pràctica d'ambdós esports, entre les federacions de Colombicultura i Columbofília de la Comunitat Valenciana.
  
6. Mediar en els conflictes que no puga resoldre la Comissió Mixta Municipal.
  
7. Qualssevol altres de caràcter supramunicipal que, per la seua matèria, hagen de ser conegudes per la Comissió Mixta Autonòmica.
  
DISPOSICIONS ADDICIONALS
  
Primera. Mitjans
  
El departament de la Generalitat que tinga atribuïdes les competències en matèria esportiva haurà de proporcionar a la Comissió Mixta Autonòmica els mitjans personals i materials necessaris per al seu eficaç funcionament.
  
Segona. Seu
  
La Comissió Mixta Autonòmica tindrà la seu oficial on la tinga el departament de la Generalitat que tinga atribuïdes les competències en matèria esportiva, sense perjuí que puga reunir-se en qualsevol altre lloc.
  
DISPOSICIONS FINALS
  
Primera. Desplegament reglamentari
  
Es faculta el departament de la Generalitat que tinga atribuïdes les competències en matèria esportiva per a dictar les disposicions reglamentàries necessàries per al desplegament i execució d'este decret.
  
Segona. Termini de constitució
  
La Comissió Mixta Autonòmica haurà de quedar constituïda en un termini no superior a sis mesos des de l'entrada en vigor d'este decret.
  
Tercera. Entrada en vigor
  
La present disposició entrarà en vigor l'endemà de la seua publicació en el Diari Oficial de la Generalitat Valenciana.
  
València, 25 de novembre de 2005,
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,


Còpia Permalink ELI